C 400/8

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 400/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Bračko maslinovo ulje“

EÚ č.: PDO-HR-02599 – 18. marca 2020

CHOP (X) CHZO ( )

1. Názov

„Bračko maslinovo ulje“

2. Členský štát alebo tretia krajina

Chorvátsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Olivový olej „Bračko maslinovo ulje“ má pri uvedení na trh nasledujúce fyzikálno-chemické a organoleptické vlastnosti:

— voľné mastné kyseliny: ≤ 0,6 %,

— peroxidové číslo ≤ 15 mEq O2/kg,

— K270 ≤ 0,22,

— celkový obsah fenolov > 300 mg/kg oleja,

— vôňa čerstvých olív, lístia/trávy (medián ovocnosti ≥ 3),

— chuť zdravých a čerstvých olív, pričom trpkosť a pikantnosť majú túto intenzitu: medián trpkosti: ≥ 3, medián pikantnosti: ≥ 3,

— olej „Bračko maslinovo ulje“ nesmie obsahovať žiadne organoleptické nedostatky a súčet mediánov pozitívnych organoleptických vlastností musí byť ≥ 10.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Bračko maslinovo ulje“ sa vyrába z pôvodnej odrody olív Oblica, ktorá musí tvoriť aspoň 80 % obsahu. Možno použiť aj iné odrody, nesmú však tvoriť viac než 20 % oleja „Bračko maslinovo ulje“. Všetky olivy, ktoré sa použijú pri výrobe oleja „Bračko maslinovo ulje“, musia pochádzať z registrovaných olivových hájov nachádzajúcich sa v oblasti výroby, ktorá je spresnená v bode 4 jednotného dokumentu.

Olivy odrody Oblica patria do skupiny olív so zmiešanými vlastnosťami. Množstvo oleja v plode sa pohybuje od 17 % do 22 %.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby oleja „Bračko maslinovo ulje“:

1. pestovanie olív;

2. zber a preprava olív;

3. spracovanie olív na olej;

4. skladovanie oleja;

sa musia uskutočniť v zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Bračko maslinovo ulje“ sa uvádza na trh v balení z materiálu, ktorý je inertný voči oleju: nádoby z tmavého skla, tmavého plastu a kovové alebo keramické nádoby s vrstvou z materiálu určeného na styk s potravinami, ako sa stanovuje v uplatniteľných právnych predpisoch. Výrobcovia si môžu vybrať zariadenia na fľašovanie, ktoré na základe svojho odborného úsudku považujú za najlepšie.

Olej „Bračko maslinovo ulje“ je citlivý na vonkajšie vplyvy (svetlo, teplota a vzduch), treba sa teda vyhnúť každému faktoru, ktorý by pred balením mohol mať na jeho vlastnosti negatívny vplyv.

3.6. Špecifické pravidlá označovania výrobku, na ktorý sa vzťahuje registrovaný názov

Pri uvádzaní oleja „Bračko maslinovo ulje“ na trh v akomkoľvek druhu balenia musí názov „Bračko maslinovo ulje“ veľkosťou, typom a farbou písmen (typografiou) jasne vynikať nad ostatnými nápismi. Veľkosť nápisu označujúceho výrobcu nesmie prekročiť 70 % veľkosti názvu výrobku.

4. Stručné vymedzenie zemepisnej oblasti

„Bračko maslinovo ulje“ možno vyrábať len na ostrove Brač. Na administratívne účely je ostrov Brač súčasťou Splitsko-dalmatínskej župy a zahŕňa mesto Supetar a obce Postira, Pučišća, Selca, Bol, Nerežišća, Milna a Sutivan. Na severe ho od pevniny oddeľuje Bračský kanál, zo západu ho od ostrova Šolta delí Splitská úžina a od ostrova Hvar je na juhu oddelený Hvarským kanálom.

5. Súvislosť so zemepisnou oblasťou

Na špecifické chemické a organoleptické vlastnosti oleja „Bračko maslinovo ulje“ vplýva množstvo faktorov, napríklad geologické a klimatické podmienky na ostrove Brač, ktorý je najvyššie položeným ostrovom v Jadranskom mori, prevaha pôvodnej odrody Oblica, ktorej sa darí vo vymedzenej oblasti výroby, a zručnosť pestovateľov olív na ostrove Brač pri pestovaní olivovníkov a spracovávaní plodov na olivový olej.

Brač je najvyššie položeným ostrovom v Jadranskom mori (778 m) s celkovou plochou 395 km2. Na ostrove sú tri rôzne geomorfologické oblasti: nižšie položené pobrežné pásmo (maximálna nadmorská výška 170 m), náhorná plošina v strede (do 400 m) a vyššie položená hornatejšia oblasť. Podľa Köppenovej klasifikácie klímy patrí pobrežné pásmo ostrova Brač do typu klímy Csa, ktorý sa vyznačuje suchými, horúcimi letami a krátkymi, miernymi zimami, a je známy aj svojou vhodnosťou na pestovanie olív. Priemerná teplota je 8-8,4 °C v januári a vo februári a 25,4-25,7 °C v júli a auguste. Brač sa nachádza v najslnečnejšej časti Jadranského mora a počet hodín slnečného svitu dosahuje približne 2 600 hodín ročne. Toto podporuje pestovanie olív, ktoré si vyžadujú veľké množstvo slnečného svitu, najmä počas obdobia zrenia a akumulácie oleja v plode. Priemerný úhrn zrážok medzi júlom a septembrom dosahuje 18,7 mm v júli, 30,4 mm v auguste a 81,2 mm v septembri, čím sa zvyšuje podiel celkových fenolových zlúčenín, pretože počas zrenia plodov olivovníky nedostávajú veľké množstvo vody. Tieto klimatické faktory typické pre ostrov Brač, predovšetkým vysoká teplota, UV žiarenie a nízky úhrn zrážok, spôsobujú environmentálny stres, ktorý prispieva k sekundárnemu metabolizmu olivovníkov a určuje špecifické chemické a organoleptické vlastnosti oleja „Bračko maslinovo ulje“ opísané v bode 3.2.

Miestni obyvatelia obrábali prirodzene sa vyskytujúce kusy pôdy klčovaním, rýľovaním a hnojením s cieľom zväčšiť plochu pôdy vhodnej na obrábanie. Terasovanie je tradične hlavným spôsobom formovania pôdy na vytvorenie nových oblastí vhodných na obrábanie. Zasahovaním do terénu a budovaním terás človek zmenšil oblasť výroby, zároveň však uchoval úrodnú pôdu a umožnil obrábanie pôdy. Takto obrábaná pôda je najvhodnejšia na pestovanie olív a olivové háje na ostrove Brač sa nachádzajú na terasách.

Olivovníky sú na ostrove Brač prítomné viac než 2 000 rokov. Olivy sú historicky najdôležitejšou plodinou na ostrove Brač, a tak sa stali hlavným znakom ostrova, ktorého najdôležitejšia odroda olivy – Oblica – sa vo Svetovom katalógu odrôd olív nazýva Bračka [bračská oliva]. Obyvatelia ostrova Brač prispôsobili svoje životné prostredie potrebám pestovania olív a odrodu Oblica zvolili za najlepšiu. Výsadbou a štepením voľne rastúcich olivovníkov sa stala dominantnou odrodou ostrova, ktorá predstavuje viac než 80 % olív, ktoré sa používajú na výrobu oleja „Bračko maslinovo ulje“.

Odroda Oblica bola zvolená za hlavnú odrodu na ostrove Brač z dôvodu svojej pozitívnej reakcie na environmentálny stres (vysoké teploty a nedostatok vody) práve preto, že počas zrenia plodov sa v prípade odrody Oblica v uvedených podmienkach zvyšuje podiel celkových fenolových zlúčenín, a teda sa definujú typické organoleptické vlastnosti oleja „Bračko maslinovo ulje“.

Vysoká kvalita oleja „Bračko maslinovo ulje“ je jeho charakteristickou črtou. Z fyzikálno-chemických a organoleptických analýz oleja „Bračko maslinovo ulje“ vyplýva, že ide o extra panenský olivový olej s nízkym podielom voľných mastných kyselín (≤ 0,6 %), nízkou hodnotou peroxidového čísla, vôňou čerstvých olív a lístia/trávy s mediánom ovocnosti ≥ 3 a s vyváženou trpkosťou a pikantnosťou s nasledujúcimi hodnotami: medián trpkosti ≥ 3, medián pikantnosti ≥ 3. „Bračko maslinovo ulje“ nemá žiadne organoleptické nedostatky a súčet mediánov pozitívnych organoleptických vlastností je desať alebo viac.

Tieto organoleptické vlastnosti oleja „Bračko maslinovo ulje“ sú výsledkom vysokého obsahu fenolových zlúčenín, čo sú prírodné antioxidanty, ktoré ovplyvňujú kvalitu a oxidačnú stabilitu olivového oleja. Podiel a zloženie fenolových zlúčenín záleží na agronomických, klimatických, pedologických a technologických faktoroch, ako je odroda olivy, klimatické podmienky, stupeň zrelosti plodu a výrobný proces. Celkové množstvo fenolových zlúčenín v oleji „Bračko maslinovo ulje“ prekračuje 300 mg/kg oleja.

Najdôležitejšími ľudskými faktormi, ktoré ovplyvňujú špecifickosť oleja „Bračko maslinovo ulje“, sú voľba času zberu, spôsob, akým sa olivy prepravujú a spracúvajú na olej, a podmienky skladovania. Zber na ostrove Brač sa začína koncom septembra alebo začiatkom októbra, keď majú olivy len nádych tmavších odtieňov a ešte sú tvrdé, a teda vhodnejšie na prepravu do lisovne. Zber olív v tomto štádiu zrelosti významne znižuje výlisnosť oleja, zaručuje však vysokú kvalitu oleja „Bračko maslinovo ulje“. Krátke obdobie medzi zberom a spracovaním, opatrná preprava a špecifický proces, ktorý sa využíva na spracovanie olív a počas ktorého teplota olivovej pasty nesmie prekročiť 27 °C, pozitívne vplývajú na osobitné chemické a organoleptické vlastnosti oleja „Bračko maslinovo ulje“. Vďaka vhodnému skladovaniu si olej uchováva uvedené vlastnosti až po predaj a konzumáciu. Výskum ukázal, že tento prístup k výrobe oleja dodáva oleju „Bračko maslinovo ulje“ jeho charakteristické črty, napríklad nízku hodnotu voľných mastných kyselín, nízku hodnotu peroxidového čísla, vysokú hodnotu celkových fenolových zlúčenín, vyváženú trpkosť a pikantnosť a výraznú ovocnosť.

Olej „Bračko maslinovo ulje“ vďačí svojmu dobrému menu, o ktorom svedčí množstvo ocenení, ktoré výrobok v minulosti získal za kvalitu a získava ich až dodnes, neprerušenej výrobe od šestnásteho storočia a neustálemu zdokonaľovaniu poľnohospodárskych techník a technológie spracovania olív na olej.

Na záver možno konštatovať, že na osobitné fyzikálno-chemické a organoleptické vlastnosti oleja „Bračko maslinovo ulje“ má rozhodujúci vplyv interakcia medzi uvedenými špecifickými črtami zemepisnej oblasti a ľudskými faktormi, ktoré z nich vyplývajú, ako aj genetické vlastnosti a prispôsobenie prevažujúcej odrody olív Oblica environmentálnym podmienkam.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/SPECIFIKACIJA_BRACKO_MASLINOVO_ULJE.pdf

(1) Ú. v. EÚ L 343, 14.12.2012, s. 1.